Jackie Acevedo

Jackie Lynn Acevedo Rangel (tí wọ́n bí ní 18 January 1987) jẹ́ agbábọ́ọ̀lù tó wá láti ìlú Mexico, àmọ́ tí wọ́n bí sí ìlú America. Gẹ́gẹ́ bí i agbábọ́ọ̀lù, ipò agbábọ́òlù ata-má-tàsé ló ń gbá.

 Ìbẹ̀rẹ̀pẹ̀pẹ̀ ayé rẹ̀ 
Wọ́n bí Acevedo sí ìlú Austin, Texas, ní United States sínú ìdílé àwọn ará Mexico, ó ní àbúrò àti ẹ̀gbọ́n márùn-ún, tí ń ṣe (Jamie Acevedo, Jenny Acevedo, Alexandria King, Victoria King, àti Chancellor King). Ilé-ìwé McNeil High School ní Austin ló lọ, ó sì gba àmì-ẹ̀yẹ ti Texas State Championship ní ọdún  2004 pẹ̀lú ẹgbẹ́ agbábọ́ọ̀lù McNeil. Lẹ́yìn náà ni ó lọ sí University of Tennessee. Acevedo gbá bọ́ọ̀lù fún University of Tennessee fún ọdún kan, ní ọdún 2008 kí ó tó lọ sí ilé-ẹ̀kọ́ gíga mìíràn. Acevedo gbá bọ́ọ̀lù fún ọdún mẹ́tá, fún Southern Nazarene University ní Oklahoma. Wọ́n fún ní àmì-ẹ̀yẹ gẹ́gẹ́ bí i agbábọ́ọ̀lù tó dára jù, láti ọwọ́ Sooner Athletic Conference ní ọdún 2010 àti 2011. Ó ju bọ́ọ̀lù ọgọ́rin (80) sínú àwọ̀n, pẹ̀lú ìrànlọ́wọ́ mọ́kànlélọ́gbọ̀n láàárín ọdún méta rẹ̀ ní SNU.

 Iṣẹ́ rẹ̀ gẹ́gẹ́ bí i agbábọ́ọ̀lù 

 Ẹgbẹ́ agbábọ́ọ̀lù 

 Oklahoma City FC 
Ní àsìkò 2012 WPSL, Acevedo gbá bọ́ọ̀lù fún Oklahoma City FC ní Women's Premier Soccer League (WPSL). Ó farahàn nígbà mẹ́wàá, ó sì ju bọ́ọ̀lù méjìlá sínú àwọ̀n, èyí tó wà ní ipò kẹta fún ìdíje náà.

 Houston Aces 
Ní àsìkò 2013 WPSL, Acevedo gba káàpù mẹ́sàn-án fún ẹgbẹ́ agbábọ́ọ̀lù Houston Aces, níbi tí ó ti ju bọ́ọ̀lù márùn-ún sáwọ̀n, pẹ̀lú ìrànlọ́wọ́ mẹ́rin. Wọ́n dárúkọ rẹ̀ mọ́ ẹgbẹ́ All-WPSL. Ẹgbẹ́ agbábọ́ọ̀lù Houston Aces gbé ipò kejì nínú ìdíje WPSL lọ́dún náà.

 Àwọn ìtọ́kasí